Nightbirde verloor haar stryd | Maroela Media
Nightbirde. (Foto: Facebook/Nightbirde)
Jane Marczewski, beter bekend as Nightbirde, is in die ouderdom van 31 oorlede.
Sy het haar stryd teen kanker verloor. Nightbirde het verlede jaar tydens haar oudisie vir die 16de seisoen van America's Got Talent harte wêreldwyd verower en miljoene mense aangeraak met 'n oorspronklike liedjie uit haar pen en haar positiewe uitkyk op die lewe.
"Jou stem, jou storie en jou boodskap het miljoene aangeraak. Nightbirde sal altyd 'n lid van die AGT-familie wees. Rus in vrede, Jane," het America's Got Talent op Facebook gesê.
Voordat sy begin sing het, het Nightbirde aan die beoordelaars gesê sy is 'n kankerlyer wat tans nog kanker in haar longe, ruggraat en lewer het. Sy het later ook gesê sy het volgens dokters net 'n 2%‑kans op oorlewing.
Haar liedjie "It's Okay" en haar outentieke, eteriese stem het die beoordelaars Simon Cowell, Heidi Klum, Howie Mandel en Sofia Vergara uitgeboul.
Die YouTube-video van die oudisie op America's Got Talent se amptelike kanaal het reeds meer as 39 miljoen trefslae. Die video het ook soos 'n veldbrand op sosiale media versprei.
Mandel het op Twitter hulde aan Marczewski gebring en gesê sy was 'n "helder inspirerende lig in ons almal se lewens".
Terry Crews, aanbieder van America's Got Talent, het sy medelye op Instagram betuig. Klum het ook 'n foto van Marczewski op haar Instagram Stories gedeel en geskryf: "Ons is lief vir jou. Rus in vrede."
Marczewski moes destyds weens haar stryd met kanker aan die America's Got Talent-kompetisie onttrek. "Sedert my oudisie het my gesondheid verswak en my kankerstryd verg al my energie en aandag," het sy in Augustus gesê.